• I Danmark er det nylig kommet en bok med tittelen «Overklassemagt – på streiftog i de øverste magtcirkler». Her viser forfatteren Søren Jacobsen at Danmark i løpet av en generasjon har fått 60 nye milliardærer, mens mange av de gamle dynastiene opprettholder og øker formuen. Likevel er det svært liten oppmerksomhet om denne utviklingen, og den danske avisa Information slår fast at mange dansker vet mer om Donald Trump og Bill Gates enn om deres egen stadig mer maktfulle overklasse. Mediene, med unntak for næringslivspressen, dekker de rikeste og mektigste overflatisk og lite inn­gående, selv om deres inntekter og formuer er i kraftig vekst, og deres andel av verdiskapingen øker sammenliknet med andre grupper.

• Den øverste tidelen og særlig den rikeste prosenten har også i Norge mangedoblet sin andel av samfunnsinntekten de siste 30 årene. Den offisielle inntektsstatistikken viser at andelen til de 10 prosent rikeste har økt hvert år fra 2009 til 2014, mens inntektsandelen til de prosent fattigste har minket. Fortsetter denne utviklingen i samme takt de neste 50 årene, vil de 10 prosent rikeste i Norge ha økt sin andel av inntektene fra 20 til 30 prosent. I USA tjener konsernsjefene 324 ganger så mye som en gjennomsnittlig amerikansk arbeids­taker. De økende klasseforskjellene, sosiale problemer og følelsen av stå igjen på perrongen skaper uro og engstelse. Både i USA og i Europa ser vi nå klare tegn på et begynnende sosialt opprør som følge av den økonomiske utviklingen.

• Det overraskende er likevel hvor lite som gjøres politisk for å snu samfunnsutviklingen i retning av mindre sosiale og geografiske forskjeller. Det kan se ut som om det har festet seg en idé om at klassesamfunnet er noe som hørte «de harde tredveåra» til, mens det i dag langt på vei er et avsluttet historisk kapittel. Men nettopp i en situasjon der mange har sluttet å snakke om klasser, øker klasseforskjellene dramatisk. Forutsetningen for å gjøre noe kraftfullt for å endre dagens kurs er å erkjenne hvor dypt problematisk økende sosial ulikhet er for samfunnets bærekraft og sammenhengskraft.